Poeżija ħelwa li nkitbet minn Prof. Don G. Vassallo fl-1932. Qalet lejla waħda, il-Pinna lil Klamar:- Eluf ta' snin qiegħda ngħid, bejni u bejn ruħi, aħna ilna miżżewġin. U kemm għandna tfal!… Hemm tajjeb illi ħobż ma jitolbux; għaliex, kieku kienu jieklu, kieku żgur ma ninqalgħux. X'inti tgħid, il-Klamar qallha; X'inti taqla, il-lejla, X'int?… Kif qaltu: kemm hawn kotba, Ommhom jien, Missierhom int! U kemm huma sbieħ uliedna! U kemm jafu ħwejjeġ!… kemm! It-tfal tagħna, għorrief kollha, ma jħallux il-Għerf jintemm! Tixtieq taf kif bdiet id-dinja?.. X'sar fl-ibgħad żminijiet?… Kemm li miet ilu l-Imħammet? Kif jitqassmu l-artijiet?… Trid taf kemm hu għoli s-sema?… Fond il-baħar?… Kbira l-art?… Għax jiġġieldu ix-xemx u l-qamar? Mniex il-għomma?… Mnejn il-bard? Jew kif għandek tgħix fid-dinja?… Jew (jekk int) ma tibqax fqir?… Sa fejn jasal moħħ il-bniedem?… Jew il-brandi kif isir?… Jew… x'naf jiena!… Kollox, kollox, jgħidulek u malajr, b'ilsna qodma, b'ilsna ġodod, bil-latin, bil-grieg, bil-qwajr. X'jaqta lsienek, Alla jbierek! (ħabat jisħon il-Klamar): Isbaħ x'hemm mn'ulied il-Kokka? Jien missier , ma nara ċar. Kolla sbieħ! kollha għorrief!… Iva, Pinn… tajbin ilkoll! Ħilek int tinfixel bl-oħxon, u hekk infxilt il-lejla wkoll! Għandna x'erba' galantomi, li tassew jagħmlulna unur, imma bona grazzja tiegħek, l-aqwa fosthom mhux sigur! Għandna z-zopop, għandna l-għomi, għandna il-muti u t-turxien; Għadna wkoll il-boloħ sewwa, li mnejn ħarġu ma nafx jien! Għandna mbagħad, partita oħra, illi jgħidu ftit, jew xejn; Għandna oħrajn li jtawwlu qamar, dak li tista' tgħid f'sagħtejn! Jekk trid int titħaddet sewwa; Il-wisq minnhom tfaħħarhomx; Jekk imbagħad, trid tħobbhom, ħobbhom! Jien għalija, ma nħobbhomx! Kien hemm darba Sultan għarbi, (da mn'uliedna nafu jien) li sab ġemgħa tfal minn tagħna u xeħithom ġon-nirien. Xi ħadd għela; u qallu: "Sidi, għala sidi?… maħruqin?" Is-Sultan refagħlu spalltu: "Ħija," wieġbu, " battalin !" X'għaqal kellu dak il-Għarbi! il-battal jixħtu fin-nar. Illi tfal kelln'aħna inqas, kieku d-dinja tmur aħjar. Xejn tinkorla!… xejn la tagħdab!… x'fhimt li huma da t-tfal tiegħek?… Jiġi waqt, Mulej aħfirli, nidgħi s-siegħa li ltqajt miegħek!